《玉华山》
宋代·张峋

玉华山谁穷远近，百里回旋势方尽。
削成苍玉倚青天，气象轩轩独奇俊。
黄河哮顑摧昆仑，一峰飘落如龙蹲。
白云低垂半岩腹，茫茫日轮平地奔。
惊湍瀑流飞辟历，松根巉岩裂石壁。
洞门画闭不知深，仙人琼浆满杯碧。
饥鼯啼烟猿啸风，子规声哀愁满容。
山鸟嘤咛绕乔木，唯有黄鹤鸣噰噰。
翠华迢迢来避暑，飘然陵云欲轻举。
当时此地最清凉，九成翠微不足数。
玉鞘声断宫殿闲，大龙飞去髯难攀。
川峦如旧人事变，但见明月留空山。

作者简介：张峋，字子坚，荥阳（今属河南）人。英宗治平三年（一○六六）为著作佐郎（《金石萃编》卷一三六）。神宗熙宁二年（一○六九），以太常博士管勾两浙路常平广惠仓（《宋会要辑稿》职官四三之二）。